Markus Jukaraista vastaan nostettu syyte kiihottamisesta kansanryhmää vastaan

Markus Jukarainen sai syytteen Facebook-kirjoituksistaan. Paula Pohjamo

Kia Kilpeläinen

Kuopiolaista kaupunginvaltuutettua Markus Jukaraista vastaan on nostettu syyte kiihottamisesta kansanryhmää vastaan.

Tapaus liittyy Jukaraisen Facebook-sivullaan huhtikuussa julkaisemaan päivitykseen, jossa hän kommentoi Ilta-Sanomien uutista. Uutisessa kerrottiin Helsinki-Vantaalla tapahtuneesta välikohtauksesta, jossa poliisi talutti irakilaismiehen ulos lentokoneesta.

Jukaraisen Facebook-kirjoittelu aiheesta tulkittiin rasistiseksi.

Itä-Suomen syyttäjänvirastosta kerrotaan, että juttu on vireillä Pohjois-Savon käräjäoikeudessa. Jutulle ei kuitenkaan ole vielä määrätty käsittelypäivää. Syytteen tarkempi sisältö tulee julkiseksi, kun asia on esillä käräjäoikeudessa.

Jukarainen valittiin valtuustoon perussuomalaisten listoilta, mutta häntä ei hyväksytty perussuomalaisten valtuustoryhmään. Jukarainen erotettiin viime keväänä myös Kuopion seudun perussuomalaisista. Syynä erottamiseen oli muun muassa epäasiallinen käyttäytyminen sosiaalisessa mediassa.

Kiihottamisesta kansanryhmää vastaan voidaan tuomita henkilö, joka levittää tai pitää yleisön saatavilla viestiä, jossa uhataan, panetellaan tai solvataan jotakin ryhmää rodun, ihonvärin, syntyperän, kansallisen tai etnisen alkuperän, uskonnon, vakaumuksen, seksuaalisen suuntautumisen, vammaisuuden tai niihin rinnastettavan syyn perusteella.

Kiihottamisesta kansanryhmää vastaan voidaan tuomita sakkoon tai vankeuteen enintään kahdeksi vuodeksi.

Jukaraisen tapauksen esitutkinnasta vastanneen valtakunnallisen vihapuhetutkintaryhmän silloinen tutkinnanjohtaja Marko Forss arvioi Savon Sanomille toukokuussa, että jos Jukarainen tuomitaan, hän luultavasti saa sakkorangaistuksen. Hänen mukaansa yksittäisten kommenttien kohdalla rangaistuskäytäntönä on yleensä ollut muutamia kymmeniä päiväsakkoja.

Perussuomalaisten puoluehallituksen jäsen ja Pohjois-Savon piirin vt. puheenjohtaja Pia Pentikäinen sanoo, ettei hän voi yksittäisenä puoluehallituksen jäsenenä ottaa kantaa siihen, vaikuttaako syyte Jukaraisen asemaan puolueessa.

– Päätös tällaisesta asiasta tehdään puoluehallituksessa, ja tiedottamisvastuu on puoluesihteerillä. Lisäksi puolueen jäsenyys on lain mukaan salassa pidettävä tieto.

Markus Jukarainen ei halunnut kommentoida syytettään Savon Sanomille.